DA Den Europæiske Unions Tidende C 275/4

ERKLÆRING FRA REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

vedrørende Eurofisc oprettet i henhold til kapitel X i Rådets forordning om administrativt samarbejde og bekæmpelse af svig vedrørende merværdiafgift

2010/C 275/06

Repræsentanterne for medlemsstaternes regeringer, forsamlet i Rådet den 7. oktober 2010, hilser oprettelsen af Eurofiscnetværket i overensstemmelse med Rådets konklusioner af 7. oktober 2008 velkommen.

De er enige om følgende organisatoriske og operationelle enkeltheder vedrørende netværkets funktionsmåde:

1. Eurofiscforbindelsesembedsmænd

Medlemsstaternes Eurofiscforbindelsesembedsmænd vil blive udvalgt blandt eksperter inden for bekæmpelse af skattesvig. Det stående udvalg vedrørende administrativt samarbejde (»udvalget«) underrettes om deres identitet.

Eurofiscforbindelsesembedsmændene skal kanalisere deres medlemsstats udveksling af oplysninger på de arbejdsområder, som de deltager i, og undersøge, analysere og udveksle erfaringer vedrørende forskellige former for svig, nationale risikoanalyser, risikoområder og andre relevante oplysninger vedrørende momssvig. De vil have fuldstændig adgang til de oplysninger, der udveksles inden for rammerne af de Eurofiscarbejdsområder, som de deltager i.

2. Eurofiscarbejdsområdekoordinatorer

Som regel bør der ikke være mere end en Eurofiscarbejdsområdekoordinator pr. medlemsstat.

Eurofiscarbejdsområdekoordinatoren skal lette løsningen af de opgaver, der udføres inden for arbejdsområdet, og fremme Eurofiscforbindelsesembedsmændenes udførelse af de aftalte opgaver på arbejdsområdet.

3. Eurofiscgruppen

Eurofiscforbindelsesembedsmændene skal mødes i en gruppe, der benævnes Eurofiscgruppen. Der skal deltage kommissionsrepræsentanter i Eurofiscgruppens møder, undtagen når der behandles emner, som involverer identificerbare skatteydere.

Eurofiscgruppen har en Eurofiscforbindelsesembedsmand som formand, der vælges af gruppen for en periode på et år, der kan forlænges. I denne gruppe skal Eurofiscforbindelsesembedsmændene navnlig:

a) nå til enighed om oprettelse og nedlæggelse af Eurofiscarbejdsområder i overensstemmelse med disses nytte

b) godkende årsrapporten, der skal forelægges udvalget

c) mindst en gang om året vurdere, om de udvekslede oplysninger har været effektive i forbindelse med bekæmpelse af svig inden for hvert arbejdsområde.

4. Møder inden for Eurofiscarbejdsområderne

Eurofiscforbindelsesembedsmænd fra de medlemsstater, der deltager på hvert arbejdsområde, mødes efter behov. Kommissionen tjenestegrene indkalder til møde efter anmodning fra Eurofiscarbejdsområdekoordinatoren, der leder mødet. På disse arbejdsområdemøder skal Eurofiscforbindelsesembedsmændene:

a) nå til enighed om de specifikke sager af interesse, der vil blive gjort til genstand for udveksling af oplysninger; de skal også rådgive om forebyggende foranstaltninger, som tager sigte på den risikosektor, der er omfattet af Eurofiscarbejdsområdet

b) nå til enighed om, hvilken type oplysninger der skal udveksles, samt de praktiske foranstaltninger vedrørende udvekslingerne, og

c) vælge en Eurofiscarbejdsområdekoordinator blandt Eurofiscforbindelsesembedsmændene fra de medlemsstater, der deltager på arbejdsområdet, for en periode på et år, der kan forlænges.

5. Første møde i Eurofiscgruppen

En Eurofiscforbindelsesembedsmand fra den medlemsstat, der varetager det halvårlige formandskab for Rådet, skal anmode Kommissionen om at indkalde til det første møde i Eurofiscgruppen, der skal holdes inden for tre måneder efter datoen for anvendelse af bestemmelserne i kapitel X i Rådets forordning om administrativt samarbejde og bekæmpelse af svig vedrørende merværdiafgift.

Eurofiscgruppens første dagsorden skal omfatte udpegelse af gruppens formand, fastlæggelse af gruppens forretningsorden under hensyntagen til denne erklæring og drøftelse af forslag til oprettelse af arbejdsområder.